Bekende straatkunstenaar sê modehuis ‘steel’ sy kunsBanksy beskuldig die modehuis Guess van kopieregskending. (Foto: Banksy/Instagram) ŉ Londense ontwerpersklerewinkel moes tydelik sy deure sluit nadat die Britse graffiti-kunstenaar Banksy sy mond oor die modehuis Guess op sosiale media uitgespoel het. Banksy, die wêreldberoemde graffiti-kunstenaar, beskuldig die modehuis Guess van kopieregskending nadat Guess van sy kunswerke in hul jongste winkeluitstallings en onlangse klerereeks gebruik het. Die nuwe Guess-reeks, wat as “’n versameling met graffiti van Banksy” bemark word, is in samewerking met Brandalised ontwerp. Dié onderneming is aan die stuur van lisensiëring van graffiti-kuns deur verskillende kunstenaars. Die kunstenaar, wat sedert die negentigs onder die skuilnaam Banksy bekend is vir sy straat- en satiriese kuns, het ’n foto van ’n Guess-winkel in Regentstraat, Londen, op sosiale media gedeel om “diewe” na die winkel te nooi. “Hulle [Guess] het hulself aan my kuns gehelp sonder om te vra. Hoe kan dit verkeerd wees vir julle [diewe] om dieselfde te doen met hul klere?” het die kunstenaar op Instagram uitgevaar. A post shared by Banksy (@banksy) Nadat Banksy die Instagram-plasing gemaak het, is die Londense winkel se deure tydelik gesluit, en die vensteruitstalling wat Banksy se kuns bevat het, is verwyder. Wagte het ook buite die winkel gepatrolleer. Hoewel Guess nie enige kommentaar oor Banksy se bewerings gelewer het nie, het Paul Marciano, die onderneming se hoof‑ kreatiewe beampte, verlede maand sy opgewondenheid oor die jongste versameling tydens ’n gesprek daaroor uitgespreek. “Banksy se graffiti het ’n fenomenale impak wat met populêre kultuur resoneer,” het Marciano gesê. “Hierdie nuwe versameling wat saam met Brandalised gekonseptualiseer is, is ’n manier waarop mode sy dank kan betuig [aan Banksy].” Liz Ward, medestigter van Virtuoso Legal, het egter in ’n onderhoud met die BBC bevestig dat Banksy se werk op ’n wettige manier deur Brandalised en Guess gebruik is. “Dit is nie bekend of Banksy van hierdie ooreenkoms bewus was of daartoe ingestem het nie. Indien hy daarvan geweet het, is sy onlangse kommentaar dalk gemaak as deel van ’n bemarkingsveldtog.” Ward meen voorts dat Banksy moontlik Brandalised sowel as Guess van kopieregskending kan aankla. “Gegewe dat die kunstenaar anoniem wil bly, gaan dit dalk onmoontlik wees,” het sy bygevoeg. Sy het egter verduidelik dat ’n kopieregskending normaalweg ’n siviele saak is, en diefstal krimineel van aard is. “Wat ook al die reg en verkeerd hiervan is, dit is nie reg om diefstal aan te moedig nie.” Bykomende bron: BBC